Plant van die week – Zanthedeschia (Araceae) | Florcom Gardens
Blomme en groeibeskrywing:
Die Aronskelk is 'n bolplant met 'n kenmerkende bloeiskede en kom wydverspreid deur Suid Afrika in valeie en langs waterstrome voor. Die algemene kleur is wit en geel, maar verskeie ander kleure is reeds gekweek. Die groot groen blare het dikwels wit kolle of vlekke. Die blomme word ook as snyblomme verbou. Die blomseisoen is meestal gedurende die lente en somer.
Die blare gaan elke jaar dood. Bolle kan hierna gelig en gestoor word. Berg die bolle by 'n temperatuur van ongeveer 12 grade Celcius en in 'n dun lagie saagsels ten einde uitdroging te voorkom.
Vir goeie blomvorming moet die bolle voor aanplanting vir 30 sekondes in 100 dele per miljoen gibberelliensuur gedoop word.
Plant in volle son of gedeeltelike skadu. Vertoon mooi langs visdamme en in watertuine. Kan direk in die grond of in blombakke geplant word. Plant bolle ongeveer 5cm onder die grondoppervlak.
Varkore verkies 'n klam omgewing, maar versuipte toestande moet voorkom word. Wees versigtig om nie te veel stikstof toe te dien nie – te veel stikstof sal veroorsaak dat die blare welig groei maar blomvorming sal swak wees. Gekleurde soorte verkies 'n goed gedreineerde rooi kleileem, ander soorte groei in feitlik enige grondtipe. Besproei altyd vroeg in die oggend.
Erwinia (bakteriese vrot) is die mees algemene probleem. Hierdie siekte veroorsaak dat plante doodgaan en kan maklik deur 'n kenmerkende slegte reuk geïdentifiseer word. Erwinia kan in 'n mate voorkom word deur 1. besproeiing tydens die warm gedeeltes van die dag te vermy en 2. hoë grondtemperature te voorkom deur die grondoppervlak rondom die plante met 'n deklaag toe te maak.